EVROPSKA KOMISIJA Bruselj, 27.1.2021 COM(2021) 43 final POROČILO KOMISIJE EVROPSKEMU PARLAMENTU IN SVETU o odhodkih EKJS





















Sistem zgodnjega opozarjanja št. 11-12/2020

























Kazalo 1.Proračunski postopek za EKJS za leto 2020 2.Namenski prejemki za EKJS 3.Pripombe k začasnemu izvrševanju proračuna EKJS za leto 2020 3.1. Tržni ukrepi 3.2. Neposredna plačila 4.Izvajanje namenskih prejemkov za EKJS 5.Sklepne ugotovitve Priloga: Začasna poraba odobritev EKJS do 31. decembra 2020

1.Proračunski postopek za EKJS za leto 2020 Evropski parlament je 27. novembra 2019 sprejel splošni proračun Evropske unije za leto 2020. V proračunu je za odobritve za prevzem obveznosti in odobritve plačil Evropskega kmetijskega jamstvenega sklada (EKJS) vključen znesek 43 410 milijonov EUR za neposredna plačila in 43 380 milijonov EUR za odhodke, povezane s trgom. Razlog za različna zneska za obe vrsti odobritev je uporaba diferenciranih sredstev za nekatere ukrepe, ki jih neposredno izvaja Komisija. Gre zlasti za ukrepe za promocijo kmetijskih proizvodov, strategijo politike in koordinacijske ukrepe. 2.Namenski prejemki za EKJS V skladu z določbami člena 43 Uredbe (EU) št. 1306/2013 prejemki, ki izhajajo iz finančnih popravkov na podlagi sklepov o potrditvi obračunov in skladnosti ter iz nepravilnosti, predstavljajo namenske prejemke za financiranje odhodkov EKJS. Z namenskimi prejemki se lahko v skladu s temi določbami krijejo potrebe po financiranju vseh odhodkov EKJS. Kakršen koli del prejemkov, ki se v proračunskem letu ne porabi, se samodejno prenese v naslednje proračunsko leto . Proračun EKJS za leto 2020 vključuje: ·najnovejše ocene Komisije o potrebah po financiranju tržnih ukrepov in neposrednih plačil, ·ocene namenskih prejemkov, ki bodo zbrani med proračunskim letom,

·in prenos preostalega zneska namenskih prejemkov, ki so ostali na razpolago od prejšnjega proračunskega leta. Komisija je v svojem predlogu za odobritve proračunskih sredstev EKJS za leto 2020 upoštevala skupne pričakovane namenske prejemke in za proračun za leto 2020 zahtevala raven odobritev, izračunanih tako, da so bili ocenjeni namenski prejemki odšteti od ocenjenih potreb. Proračunski organ je sprejel proračun EKJS, v katerem je upošteval pričakovane namenske prejemke. Ob pripravi proračuna za leto 2020 so razpoložljivi namenski prejemki po ocenah Komisije znašali 1 071 milijonov EUR, zajemali pa so: ·namenske prejemke, ki naj bi bili ustvarjeni v proračunskem letu 2020, ocenjene na 719 milijonov EUR (592 milijonov EUR iz popravkov pri potrditvi skladnosti in 127 milijonov EUR iz nepravilnosti); ·namenske prejemke, ki naj bi se prenesli iz proračunskega leta 2019, ocenjene na 352 milijonov EUR. Komisija je te ocenjene prejemke v višini 1 071 milijonov EUR namenila naslednjim shemam: ·150 milijonov EUR za operativna sredstva za organizacije proizvajalcev v sektorju sadja in zelenjave ter ·921 milijonov EUR za shemo osnovnega plačila. Vsota navedenih izglasovanih odobritev in namenskih prejemkov za te sheme je: ·849 milijonov EUR za operativna sredstva za organizacije proizvajalcev v sektorju sadja in zelenjave ter ·17 038 milijonov EUR za shemo osnovnega plačila. V Prilogi, ki prikazuje začasno izvrševanje proračuna za leto 2020, pri odobritvah proračunskih sredstev za člena za sektor sadja in zelenjave ter za nevezana neposredna plačila niso upoštevani zgoraj navedeni namenski prejemki. Predstavljajo izglasovane odobritve za ta člena, ki znašajo 700,5 milijona EUR oziroma 34 574 milijonov EUR. Če prištejemo namenske prejemke za ta člena, sta skupna zneska v proračunu za leto 2020 za sektor sadja in zelenjave 850,5 milijona EUR ter 35 495 milijonov EUR za nevezana neposredna plačila. 3.Pripombe k začasnemu izvrševanju proračuna EKJS za leto 2020 To poročilo predstavlja začasno izvrševanje proračuna EKJS za leto 2020 s podrobnostmi, navedenimi v Prilogi. V Prilogi k temu poročilu je predstavljeno začasno izvrševanje proračuna za obdobje od 16. oktobra 2019 do 31. decembra 2020. Odhodki, nastali do 15. oktobra 2020, znašajo 43 835,5 milijona EUR, kar vključuje odhodke EKJS v okviru deljenega upravljanja, kot so jih prijavile države članice za obdobje med 16. oktobrom 2019 in 15. oktobrom 2020, ter zmanjšanja mesečnih povračil v teku proračunskega leta. Skupni odhodki vključujejo tudi oceno odhodkov v okviru neposrednega upravljanja v višini približno 23,1 milijona EUR, ki naj bi se predvidoma še izvedli do 31. decembra 2020. V nadaljevanju je predstavljeno kratko pojasnilo za nekatere proračunske člene, pri katerih se kažejo največja odstopanja med dejanskimi odhodki in ustreznimi odobritvami, vključenimi v proračun za leto 2020. 3.1.Tržni ukrepi

Poraba odobritev za intervencije na kmetijskih trgih je bila 2 662,4 milijona EUR in s tem za 83,6 milijona EUR višja od izglasovanih odobritev. Ta poraba vključuje oceno odhodkov v okviru neposrednega upravljanja promocijskih ukrepov v višini 8,1 milijona EUR, ki naj bi se predvidoma še izvedli do 31. decembra 2020. Če pa se upoštevajo namenski prejemki v višini 150 milijonov EUR, dodeljeni shemi šolskega sadja in zelenjave, je rezultat premajhna poraba v višini 66,4 milijona EUR. Poraba odobritev je bila še posebej nižja od pričakovane za naslednje proračunske člene: oljčno olje; promocija; prašičje meso, jajc in perutninsko meso ter drugi živalski izdelki in šolske sheme. Po drugi strani so odhodki za sektorja sadja in zelenjave ter vina presegali potrebe, vključene v proračun. Oljčno olje — 05 02 06 Končna poraba za ta proračunski člen je za 11 milijonov EUR premajhna, zlasti zaradi plačil, ki so bila nižja od pričakovanih v eni državi članici s pomembnim deležem v tem proračunskem členu. Sadje in zelenjava – 05 02 08 Pri očitni preveliki porabi v višini 153,5 milijona EUR se upošteva okrepitev v višini 48,7 milijona EUR s spremembo proračuna št. 9/2020, ne upošteva pa se 150 milijonov EUR namenskih prejemkov, ocenjenih pri ugotavljanju potreb za ta proračunski člen. Če se vključi ta ocena namenskih prejemkov, je poraba prevelika za samo 3,5 milijona EUR ali +0,4 % predvidenega proračuna (glej opombo (*) v Prilogi). Proizvodi sektorja za pridelavo grozdja – 05 02 09 Končna poraba za ta proračunski člen pomeni preveliko porabo v višini 30,5 milijona EUR. Odhodki vključujejo podporo za izredne krizne ukrepe, sprejete sredi leta 2020 za odpravljanje posledic koronavirusne pandemije za vinski sektor. Promocija – 05 02 10 Pri izvajanju se kaže premajhna poraba za 9,3 milijona EUR. Od tega zneska naj bi se pred koncem leta 8,1 milijona EUR izvršilo v okviru proračunske postavke za neposredno upravljanje (05 02 10 02). Prašičje meso, jajca in perutninsko meso ter drugi živalski izdelki – 05 02 15 Za ta člen so bili odhodki, ki so jih prijavile države članice, nižji, kot je bilo predvideno v proračunu (–21,0 milijona EUR). Glavni razlog za premajhno porabo je bila nizko izkoriščanje (–18,5 milijona EUR) izrednih podpornih ukrepov v zvezi z izbruhi aviarne influence v eni državi članici. Šolske sheme – 05 02 18 Izvrševanje je bilo za 52,9 milijona EUR nižje od predvidenega v proračunu. Odraža praktični vpliv koronavirusne pandemije na izvajanje te sheme, zlasti na razdeljevanje mlečnih izdelkov ter sadja in zelenjave v šolskem letu 2019/2020.